Diari Oficial de la Generalitat Valenciana


Sumari del DOGV 2544, del 05-07-1995 (1995/835277)

ORDRE de 16 de juny de 1995, de la Conselleria de Treball i Afers Socials, per la qual s'estableixen les bases reguladores per a la concessió de compensacions econòmiques als àrbitres designats, d'acord amb el que disposa l'article 76 de l'Estatut dels Treballadors i el 28 de la Llei 9/1987, de 12 de juny, en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/16/(1)/dof/vci/html**

### Dades del document

Número de DOGV
:   2544

Data del DOGV
:   05-07-1995

Secció del DOGV
:   DISPOSICIONS GENERALS

Número del document
:   1995/835277


Data del document
:   16-06-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 16 de juny de 1995, de la Conselleria de Treball i Afers Socials, per la qual s'estableixen les bases reguladores per a la concessió de compensacions econòmiques als àrbitres designats, d'acord amb el que disposa l'article 76 de l'Estatut dels Treballadors i el 28 de la Llei 9/1987, de 12 de juny, en l'àmbit de la Comunitat Valenciana.   
L'article 76 de la Llei 8/1980, de l'Estatut dels Treballadors, redactat conformement amb la Llei 11/1984, de 14 de maig, estableix que les impugnacions en matèria d'eleccions a òrgans de representació dels treballadors en les empreses es tramitaran d'acord amb un procediment arbitral. Per altra part, l'article 28 de la llei 9/1987, d'òrgans de representació i determinació de les condicions de treball i participació del personal al servei de les administracions públiques, redactat conformement amb la Llei 18/1994, de 30 de juny, estableix, així mateix, un procediment d'impugnació arbitral en matèria electoral.  
La transcendència que les normes esmentades atribueixen a l'arbitratge, desjudicialitzant i sotmetent al control arbitral, els processos electorals, la funció d'utilitat pública i d'interés social que els àrbitres desenvolupen, la imparcialitat que ha de presidir les seues actuacions i la configuració de l'arbitratge electoral com a tràmit previ a la via judicial, aconsellen la compensació econòmica d'aquests, cosa que constitueix l'objecte d'aquesta Ordre.  
En conseqüència, i atés que l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en el seu article 33.1 que escau a la Generalitat Valenciana l'execució de la legislació de l'estat en matèria laboral, i el que disposen els reials decrets 4.105 i 4.106/1982, de 29 de desembre, sobre transferències de funcions i serveis, en matèria de treball i de mediació, arbitratge i conciliació, respectivament  
ORDENE  
Article primer  
L'objecte de la subvenció a què es refereix aquesta ordre és la compensació econòmica als àrbitres designats conformement amb el que disposen els articles 76 de l'Estatut dels Treballadors i 28 de la Llei 9/1987, de 12 de juny, per les seues actuacions en els procediments arbitrals obligatoris previstos en les esmentades normes i en els reglaments de desenvolupament aprovats, respectivament, pels reials decrets 1.844 i 1846/1994, de 9 de setembre.  
Article segon  
La Conselleria de Treball i Afers Socials, amb càrrec a l'aplicació pressupostària 99.73.048.15.5, linea de subvenció 273.108.95, i per un import global de 82.958.094 de pesetes, compensarà econòmicament les actuacions dels àrbitres designats d'acord amb el que preveuen els articles 31.2 i 3 del RD 1.844/1994, de 9 de setembre, i 26.2 i 3 del RD 1.846/1994, de 9 de setembre, sempre que les impugnacions arbitrals es referesquen a processos electorals desenvolupats en l'àmbit territorial de la Comunitat Valenciana.  
Article tercer  
La quantia de la compensació econòmica s'estableix en els següents imports:  
1. Impugnacions arbitrals que finalitzen amb un laude dictat per l'àrbitre: 20.000 pessetes.  
2. Impugnacions arbitrals de les quals hauran tingut coneixement els àrbitres i que, per qualsevol raó, no requeresquen l'emissió d'un laude arbitral: 15.000 pessetes.  
Article quart  
1. Els beneficiaris de les subvencions a què es refereix aquesta Ordre hauran de ser àrbitres que, havent estat designats d'acord amb els preceptes assenyalats en l'article segon, realitzen la seua actuació dins de l'àmbit territorial de la Comunitat Valenciana i que intervinguen en els procediments arbitrals previstos en els articles 76 de l'Estatut dels Treballadors i 28 de la Llei 9/1987, de 12 de juny.  
2. Els sol·licitants de les subvencions hauran de presentar, juntament amb la sol·licitud, dirigida al respectiu director territorial de Treball d'aquesta Conselleria, els documents acreditatius de:  
a) La personalitat de l'àrbitre.  
b) Els laudes dictats en el trimestre o semestre anterior a la data de la sol·licitud.  
c) La identificació d'aquelles impugnacions arbitrals que li hagueren estat assignades per la respectiva oficina pública i que no hagen requerit l'emissió de laude arbitral, especificant-ne si s'escau el motiu.  
d) Les subvencions o ajudes que, si s'escau, hauran percebut per a la mateixa finalitat, procedents de qualssevol administracions o ens públics, nacionals i internacionals.  
Malgrat això, no s'exigiran aquells documents que ja estigueren en poder de qualsevol òrgan de l'administració actuant, i en aquest cas els sol·licitants es podran acollir al que disposa l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aquest cas cal fer constar la data i l'òrgan o la dependència en què van ser presentats els documents o, si s'escau, tramesos, sempre que no hagen transcorregut cinc anys des de la finalització del procediment al qual corresponguen.  
Article cinqué  
1. Els directors territorials de Treball remetran a la Direcció General de Treball les sol·licituds de subvencions dels àrbitres, adjuntant la següent documentació:  
a) Certificació dels laudes referits per l'àrbitre en la sol·licitud.  
b) Certificació d'aquelles impugnacions arbitrals assenyalades per l'àrbitre, que no hagen requerit l'emissió d'un laude arbitral.  
2. Una vegada analitzades les sol·licituds i la documentació aportada, el Director General de Treball resoldrà la concessió o denegació de les subvencions sol·licitades i serà competent, si s'escau, per a l'autorització, disposició o lliurament.  
3. El termini màxim per a la resolució de la subvenció serà de sis mesos, comptats a partir de la data en què la sol·licitud haurà tingut entrada en la Conselleria de Treball i Afers Socials. Transcorregut l'esmentat termini sense que s'haurà produït una resolució expressa, s'entendrà que aquella és desestimatòria de la subvenció.  
Disposició Final Primera  
S'atribueix al Director General de Treball la funció de resoldre totes les qüestions que es pogueren plantejar en l'aplicació d'aquesta Ordre.  
Disposició Final Segona  
Aquesta Ordre entrarà en vigor l'endemà de la seua publicació al Diari Oficial de la Generalitat Valenciana  
València, 16 de juny de 1995  
El Conseller de Treball i Afers Socials  
Francisco Javier Sanahuja Sanchis


Còpia Permalink ELI